LV Eiropas Savienības Oficiālais Vēstnesis L 343/77

KOMISIJAS ĪSTENOŠANAS LĒMUMS

(2011. gada 16. decembris),

ar kuru dažiem finanšu pakalpojumiem pasta nozarē Ungārijā piemēro atbrīvojumu no Eiropas Parlamenta un Padomes Direktīvas 2004/17/EK, ar ko koordinē iepirkuma procedūras, kuras piemēro subjekti, kas darbojas ūdensapgādes, enerģētikas, transporta un pasta pakalpojumu nozarēs

(izziņots ar dokumenta numuru C(2011) 9197)

(Autentisks ir tikai teksts ungāru valodā)

(Dokuments attiecas uz EEZ)

(2011/875/ES)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2004. gada 31. marta Direktīvu 2004/17/EK, ar ko koordinē iepirkuma procedūras, kuras piemēro subjekti, kas darbojas ūdensapgādes, enerģētikas, transporta un pasta pakalpojumu nozarēs (1), un jo īpaši tās 30. panta 5. un 6. punktu,

ņemot vērā 2011. gada 24. jūnijā pa pastu saņemto Magyar Posta pieprasījumu,

tā kā:

I. FAKTI

(1) Komisija 2011. gada 24. jūnijā pa pastu saņēma pieprasījumu atbilstīgi Direktīvas 2004/17/EK 30. panta 5. punktam. Komisija 2011. gada 8. augustā nosūtīja e-pasta vēstules pieprasījuma iesniedzējam un Ungārijas Konkurences iestādei, lūdzot sniegt papildinformāciju. Abas iestādes sniedza atbildes attiecīgi 2011. gada 2. septembrī un 15. septembrī. Magyar Posta (turpmāk “Posta”) iesniegtais pieprasījums attiecas uz dažādiem Posta sniegtiem finanšu pakalpojumiem, un tajā ir divas daļas: maksājumu pakalpojumi un citu finanšu iestāžu vārdā sniegti pakalpojumi. Katra daļa attiecas uz dažādiem finanšu pakalpojumiem, kas sadalīti šādās Posta noteiktās grupās: Maksājumu pakalpojumi 1. Pakalpojumi, kurus Posta patlaban sniedz savā vārdā: 1.1. pakalpojumi, kas ļauj ieskaitīt skaidru naudu maksājumu kontā (rēķinu maksājumi un ātrie rēķinu maksājumi); 1.2. pakalpojumi, kas ļauj izņemt skaidru naudu no maksājumu konta (skaidras naudas piegāde un pensiju izmaksas pakalpojums); 1.3. naudas pārvedumu pakalpojumi (iekšzemes maksājumu uzdevumi, starptautiski maksājumu uzdevumi un Western Union maksājumu uzdevumi, ko veic citu iestāžu vārdā). 2. Kontu pakalpojumi un saistītie maksājumu pakalpojumi, kurus ierosina sniegt turpmāk: 2.1. pakalpojumi, kas ļauj ieskaitīt skaidru naudu maksājumu kontā, kā arī visas nepieciešamās operācijas maksājumu konta izmantošanai; 2.2. pakalpojumi, kas ļauj izņemt skaidru naudu no maksājumu konta, kā arī visas nepieciešamās operācijas maksājumu konta izmantošanai; 2.3. maksājumu darījumu izpilde starp maksājumu kontiem; 2.4. tādu maksāšanas līdzekļu izdošana, kuri aizstāj maksājumu kartes. Pakalpojumi, kurus Posta sniedz citu iestāžu vārdā 3.1. starpniecība saistībā ar norēķinu kontiem un saistītiem produktiem un pakalpojumiem (pakalpojumi saistībā ar privātpersonu vai mikrouzņēmumu bankas kontiem un korporatīvo klientu bankas kontiem, kuri tiek piedāvāti kredītiestāžu vārdā, tostarp maksājumu uzdevumu pieņemšana un nosūtīšana izpildei, un starpniecība saistībā ar pieprasījuma noguldījumiem un termiņnoguldījumiem, kas ir saistīti ar bankas kontu); 3.2. kredītu starpniecība, ko veic kredītiestāžu vārdā; 3.3. starpniecība saistībā ar maksājumu kartēm un šādu karšu pieņemšana, ko veic kredītiestāžu vārdā (kredītkartes, debetkartes, banku karšu pieņemšana un POS termināļi); 3.4. starpniecība ieguldījumu veikšanā un īpaša nolūka uzkrājumu veidošanā citu iestāžu vārdā: a) finanšu instrumentu pārdošana (valdības vērtspapīri, ieguldījumu fondu apliecības un citi vērtspapīri); b) starpniecība saistībā ar iekšuzkrājumu produktiem; 3.5. starpniecība saistībā ar apdrošināšanas produktiem (dzīvības apdrošināšana un nedzīvības apdrošināšana).

(2) Saskaņā ar pieprasījumu (2) Posta tīklu veido vairāk nekā 2 600 pastāvīgu pasta nodaļu. Tomēr ne visas nodaļas sniedz visus pieprasījumā norādītos pakalpojumus (3). Patlaban Ungārijā darbojas pavisam 4 605 kredītiestāžu nodaļas. Saskaņā ar Giro Zrt datiem OTP Bank ir lielākā banka ar 809 nodaļām, tad seko K&H Bank Zrt. (377 nodaļas), CIB Bank Zrt. (218 nodaļas), Reiffeisen Bank Zrt. (180 nodaļas) un Erste Bank Hungary Nyrt. (145 nodaļas). Kredītiestāžu nozarē katrai no astoņām lielākajām bankām ir vairāk nekā 100 nodaļu, turklāt nozarē darbojas 22 mazas un vidēja lieluma bankas, 10 kredītiestāžu nodaļas un 138 kredītiestādes, kas izveidotas kā krājaizdevu sabiedrības, no kurām lielākā izveidojusi tīklu ar 20–40 nodaļām. Salīdzinot starptautiskā mērogā un izmantojot datus no ECB 2007. gada Zilās grāmatas (4), Ungārija ierindojas vidējā kategorijā pēc nodaļu skaita uz vienu iedzīvotāju.

II. TIESISKAIS REGULĒJUMS

(3) Būtu jāatceras, ka saskaņā ar Direktīvas 2004/17/EK 6. panta 2. punkta c) apakšpunktu šī direktīva aptver minētā c) apakšpunkta ceturtajā ievilkumā definēto finanšu pakalpojumu sniegšanu tikai tiktāl, ciktāl šādus pakalpojumus sniedz subjekti, kas sniedz arī pasta pakalpojumus minētā punkta b) apakšpunkta izpratnē. Posta ir vienīgais Ungārijas līgumslēdzējs, kas piedāvā šajā lēmumā minētos pakalpojumus.

(4) Direktīvas 2004/17/EK 30. pantā noteikts, ka direktīva neattiecas uz līgumiem, kas paredzēti, lai dotu tiesības veikt kādu no darbībām, uz kurām attiecas direktīva, ja dalībvalstī, kurā attiecīgo darbību veic, uz to attiecas tieša konkurence tirgos, kuriem piekļuve nav ierobežota. To, vai uz kādu darbību attiecas tieša konkurence, novērtē, pamatojoties uz objektīviem kritērijiem, ņemot vērā attiecīgās nozares īpatnības. Piekļuvi tirgum uzskata par neierobežotu, ja dalībvalsts ir īstenojusi un piemērojusi attiecīgos Kopienas tiesību aktus, atverot konkrēto nozari vai tās daļu. Ja direktīvas XI pielikumā nav uzskaitīti attiecīgie Kopienas tiesību akti, kā tas ir gadījumā ar šajā lēmumā minētajiem pakalpojumiem, saskaņā ar 30. panta 3. punkta otro daļu “konkrētā tirgus brīva pieejamība jāpierāda de facto un de jure”.

(5) Attiecībā uz finanšu pakalpojumiem būtu jāatceras, ka Savienības mērogā ir pieņemts apjomīgs tiesību aktu kopums, kura mērķis ir liberalizēt tiesības veikt uzņēmējdarbību un sniegt pakalpojumus šajā nozarē (5). Attiecībā uz maksājumu pakalpojumiem norādīts, ka Ungārija pilnībā un laikus transponējusi Direktīvu 2007/64/EK par maksājumu pakalpojumiem, pieņemot tiesību aktu LXXXV/2009 par maksājumu pakalpojumu uzņēmējdarbības veikšanu.

(6) Ungārija ieviesusi Savienības tiesību aktus saistībā ar kapitāla aprites liberalizāciju un pakalpojumu sniegšanas brīvību, kā arī attiecīgos tiesību aktus par finanšu tirgu liberalizāciju. Turklāt Ungārija izpildījusi Finanšu pakalpojumu rīcības plānā noteiktās prasības. Ungārijā izstrādāts atbilstīgs kredītiestāžu tirgus un maksājumu pakalpojumu regulējums. Saskaņā ar tiesību aktu CXII: 1996 par kredītiestādēm un finanšu uzņēmumiem (Likums par banku darbību) finanšu pakalpojumu un blakusdarbību veikšanai nepieciešama licence. Saskaņā ar tiesību aktu CXXXVII/2007 par ieguldījumu sabiedrībām un personām, kas veic preču tirdzniecību, kā arī to darbības regulējumu ieguldījumu pakalpojumus drīkst sniegt tikai ieguldījumu sabiedrības un kredītiestādes. Saskaņā ar tiesību aktu LX/2003 par apdrošināšanas sabiedrībām un apdrošināšanas uzņēmējdarbību apdrošināšanas darbības drīkst veikt tikai apdrošināšanas sabiedrības. Ungārijas finanšu uzraudzības iestāde izsniegusi Posta licenci tādu finanšu pakalpojumu sniegšanai, uz kuriem attiecas minētais pieprasījums. Atļauja šādu pakalpojumu sniegšanai var tikt izsniegta ikvienai iestādei, kura var izpildīt noteikumus saistībā ar piesardzīgu darbību un efektīvu uzraudzību. Finanšu pakalpojumus vai ar finanšu pakalpojumiem saistītas blakusdarbības, kā arī ieguldījumu pakalpojumus un apdrošināšanas pakalpojumus, atverot nodaļu, drīkst sniegt arī sabiedrības, kas nav Ungārijas rezidenti, ja šīm sabiedrībām ir to reģistrācijas valsts kompetentās uzraudzības iestādes izsniegta atļauja. Prasība atvērt nodaļu Ungārijā neattiecas uz finanšu iestādēm, kas reģistrētas kādā EEZ dalībvalstī, jo šādas iestādes drīkst sniegt pārrobežu pakalpojumus.

(7) Ņemot vērā 5. un 6. apsvērumā minētos faktus, var pieņemt, ka 30. panta 3. punktā minētais nosacījums par brīvu piekļuvi tirgum uzskatāms par izpildītu.

(8) Tas, vai konkrētā tirgū uz darbību attiecas tieša konkurence, jānovērtē, pamatojoties uz dažādiem kritērijiem, no kuriem neviens pats par sevi nav izšķirīgs. Viens no kritērijiem, kas jāņem vērā šajā lēmumā apskatītajos tirgos, ir attiecīgā tirgus galveno dalībnieku tirgus daļas. Citi vērā ņemami kritēriji var būt koncentrācijas pakāpe šajos tirgos un/vai klientūras maiņa. Tā kā atšķiras dažādo darbību apstākļi, uz kurām attiecas šis lēmums, konkurences analīzē ir jāņem vērā atšķirīgā situācija katrā atsevišķā tirgū.

(9) Kaut arī dažos gadījumos varētu izmantot šaurāku vai plašāku tirgus definīciju, attiecībā uz vairākiem Posta pieprasījumā uzskaitītajiem pakalpojumiem jautājumu par precīzu definīciju šajā lēmumā var atstāt neatrisinātu tiktāl, ciktāl analīzes rezultāts būtu tāds pats neatkarīgi no tā, vai analīzes pamatā būtu šaura vai plašāka definīcija.

(10) Šis lēmums neskar konkurences noteikumu piemērošanu.

III. NOVĒRTĒJUMS

(11) Pieprasījumā uzskaitītas divas atšķirīgas maksājumu pakalpojumu kategorijas: A) patlaban sniegtie pakalpojumi un B) pakalpojumi, kuru uzsākšana tiek plānota 2012. gadā. Novērtējuma vajadzībām saistībā ar šo lēmumu tiks ņemti vērā tikai patlaban sniegtie pakalpojumi, jo nav būtisku pierādījumu par plānoto pakalpojumu iespējamo ietekmi, ja un kad tos ieviesīs.

(12) Posta patlaban sniegtie maksājumu pakalpojumi ir pakalpojumi, kuri ļauj ieskaitīt skaidru naudu maksājumu kontā, ļauj izņemt skaidru naudu no bankas konta (šādos gadījumos Posta darbojas kā starpnieks), un naudas pārvedumu pakalpojumi (pakalpojumi saistībā ar iekšzemes un starptautiskiem maksājumu uzdevumiem un pakalpojumi Western Union maksājumu uzdevumiem, kuros Posta darbojas kā starpnieks).

(13) Šī lēmuma mērķis ir noteikt, vai Posta piedāvātajiem pakalpojumiem ir tik liela konkurence (brīvi pieejamos tirgos), lai nodrošinātu, ka, arī nepastāvot disciplīnai, ko liek ievērot Direktīvā 2004/17/EK sīki izklāstītie iepirkuma noteikumi, Posta iepirkuma procedūra šeit aplūkoto darbību īstenošanai būs pārredzama un nediskriminējoša un tās pamatā būs kritēriji, kuri ļauj izvēlēties kopumā ekonomiski izdevīgāko risinājumu. Šajā nolūkā jānoskaidro, vai bankām un citām finanšu iestādēm ir iespēja radīt konkurences spiedienu uz Posta.

(14) Posta galvenie konkurenti maksājumu pakalpojumu tirgū ir bankas un citas finanšu iestādes, uz kurām neattiecas Direktīvas 2004/17/EK noteikumi, jo tās nav līgumslēdzēji direktīvas nozīmē un/vai nesniedz finanšu pakalpojumus līdz ar pasta pakalpojumiem.

(15) Banku piedāvātie maksāšanas veidi vispārīgi ir daudz pievilcīgāki nekā maksājumi, kurus veic, izmantojot papīra dokumentus un/vai skaidru naudu, un attiecīgie banku pakalpojumi ir vispārīgi pieejami. Saskaņā ar GfK Hungaria (6) datiem tiešsaistes banku pakalpojumu lietotāju skaits līdz 2010. gada beigām bija pieaudzis par 200 000, sasniedzot 1 miljonu, un pieauguma tempi turpina palielināties. Minētais informācijas sniedzējs norāda, ka tajā pašā laikā samazinās to personu skaits, kuras dod priekšroku personiski veikt darījumus bankā, un viena ceturtdaļa no visiem klientiem vairs neapmeklē bankas nodaļas bankas darījumu veikšanai.

(16) Saskaņā ar pieprasījuma iesniedzēja definīciju produktu tirgus ir tādu maksājumu pakalpojumu tirgus, kurus sniedz kredītiestādes un citi maksājumu pakalpojumu sniedzēji, savukārt attiecīgais ģeogrāfiskais tirgus ir valsts mēroga tirgus. Ungārijas Konkurences iestāde (GVH) norādījusi, ka, kaut gan tās rīcībā nav pilnīgi visas informācijas un datu, lai tā varētu atbilstīgi un precīzi noteikt, kas ir produktu tirgus, pieprasījuma iesniedzēja attiecīgā produktu tirgus definīcija “varētu būt pieņemama”. Attiecībā uz ģeogrāfisko tirgu GVH atbilstīgi iepriekš norādītajai atrunai norādīja, ka “tai nav zināms neviens apliecinājums tam, kāpēc ģeogrāfiskais tirgus nevarētu būt visa Ungārija”.

(17) Šī lēmuma vajadzībām maksājumu pakalpojumu tirgus turpmāk netiks iedalīts privātpersonu un mikrouzņēmumu apkalpošanas un korporatīvo klientu apkalpošanas tirgos, jo analīzes rezultāts lielā mērā būtu tāds pats neatkarīgi no tā, vai analīzes pamatā būtu šaura vai plašāka definīcija.

(18) Runājot par koncentrācijas pakāpi maksājumu tirgū, Ungārijas Konkurences iestāde norāda, ka tiek pieņemts, ka “piecām vai sešām lielākajām bankām kopā ar Magyar Posta ir ļoti liela kombinētā tirgus daļa privātpersonu un mikrouzņēmumu maksājumu pakalpojumu jomā, un tā varētu aptvert lielāko tirgus daļu. Tiek pieņemts, ka korporatīvo klientu apkalpošanas darījumu tirgū koncentrācija ir mazāka, jo tajā piedalās arī vairākas citas finanšu iestādes”.

(19) Šie pakalpojumi ļauj klientiem veikt maksājumus par nopirkto pakalpojumu vai preci. Šādus pakalpojumus izmanto privātpersonas maksājumu uzdevumu izpildei, un tos īpaši izmanto maksājumu veikšanai par komunālajiem pakalpojumiem, telekomunikācijām, finanšu pakalpojumiem, apdrošināšanu, pakalpojumiem saistībā ar piegādi dzīvesvietā, nodokļu maksājumiem u. c.

(20) Galvenais faktors attiecīgā produktu tirgus noteikšanai ir aizstājējproduktu darbības jomas noteikšana, jo tie ir alternatīvi klientam pieejami veidi maksājuma saistību izpildei. Tādējādi pieprasījuma iesniedzējs uzskata, ka attiecīgais produktu tirgus aptver noguldījumus, klientam iemaksājot skaidru naudu bankas kontā vai bankomātā (7), karšu maksājumus un naudas pārvedumus starp bankas kontiem (vienkāršus pārvedumus un automātiskos debeta pārvedumus).

(21) Attiecībā uz maksāšanas veida maiņu Ungārijas Konkurences iestāde (GVH) apstiprināja, ka “lielākie komunālo un citu pakalpojumu sniedzēji cenšas piedāvāt saviem klientiem dažādus maksāšanas veidus, nodrošinot iespēju tos viegli mainīt. Tāpat šķiet, ka tie cenšas pārliecināt klientus izmantot elektroniskos maksājumus, nevis maksājumus, izmantojot papīra dokumentus un skaidru naudu”. Saistībā ar šo jāatzīmē, ka tiešsaistes banku pakalpojumi tiek izmantoti arvien vairāk. Tomēr, kā norādīts 9. apsvērumā, jautājumu par precīzu definīciju šajā lēmumā var atstāt neatrisinātu.

(22) Attiecībā uz pakalpojumiem, kas ļauj ieskaitīt skaidru naudu maksājumu kontā, Posta tirgus daļa procentos no kopējā definētā tirgus bija (8) 3,91 % 2007. gadā, 3,88 % 2008. gadā un 4,14 % 2009. gadā. Jāatzīmē, ka apjoma un vērtības izteiksmē Posta darījumu skaits un vērtība 2009. gadā samazinājās salīdzinājumā ar iepriekšējiem diviem gadiem (9).

(23) Šī lēmuma vajadzībām un neskarot konkurences tiesību aktus, uzskata, ka šie faktori norāda uz konkurences tiešu ietekmi uz Posta darbību.

(24) Pakalpojumiem, kas ļauj izņemt skaidru naudu no maksājumu konta, ir raksturīgi tas, ka konta turētājs dod atļauju veikt maksājumu no sava maksājumu konta saskaņā ar trešās personas rīkojumu. Šādu pakalpojumu darbības joma patlaban aptver skaidras naudas piegādi un pensiju izmaksas pakalpojumu. Šo shēmu galvenokārt izmanto Finanšu ministrija un pašvaldības ģimenes pabalstu, sociālo pabalstu, bezdarbnieka pabalstu u. c. maksājumiem. Maksājuma saņēmējs var izvēlēties, kā saņemt valdības veikto maksājumu, jo attiecīgā summa var tikt ieskaitīta bankas kontā vai piegādāta pastā. Pensijas saņēmējiem ir iespēja vienu summas daļu saņemt kontā, bet otru – kā skaidras naudas piegādi. Tāpat jebkurā laikā var mainīt naudas saņemšanas veidu: vienkārši iesniedzot pieprasījumu Valsts pensiju apdrošināšanas centrālajai pārvaldei, skaidra nauda vairs netiks piegādāta pastā, bet saņemta kā bankas pārvedums.

(25) Ungārijas valsts, izmantojot centrālo banku, īsteno politiku, kuras mērķis ir samazināt skaidras naudas darījumu apjomu un veicināt elektronisko maksājumu veidu un attiecīgās infrastruktūras attīstību. Uzņēmumiem jāveic maksājumi, izmantojot maksājumu kontus, un valsts ierēdņu algas tiek maksātas bankas kontā. Ungārijas centrālās bankas nesen veiktais pētījums (10) liecina, ka patlaban puse no valsts nodrošinātajām pensijām tiek maksātas, neizmantojot pasta maksājumus, un saskaņā ar pieprasījumu (11) pēdējo gadu laikā nepārtraukti samazinās ar Posta starpniecību izmaksāto pensiju skaits un kopējā vērtība.

(26) Ņemot vērā iepriekš minētos apsvērumus, uzskata, ka maksājumu pārvedumi starp maksājumu kontiem (vienkāršie pārvedumi un grupu pārvedumi), skaidras naudas izņemšana ar banku kartēm no bankomātiem un karšu pieņemšanas vietu termināļos (12) un skaidras naudas izņemšana, izmantojot kasiera pakalpojumus bankās, ir attiecīgā produktu tirgus pakalpojumi, kas ļauj izņemt skaidru naudu no maksājumu konta.

(27) Attiecībā uz iepriekš minētajiem pakalpojumiem var uzskatīt, ka tādu maksājumu vajadzībām, kuri tiek veikti personām, kam ir bankas konts, maksājumus starp maksājumu kontiem (vienkāršos darījumus un grupu pārvedumus, kad maksājums tiek veikts no viena konta vairākām personām) var uzskatīt par aizstājējproduktiem. Arī šajā jomā jautājumu par precīzu definīciju šajā lēmumā var atstāt neatrisinātu.

(28) Attiecībā uz pakalpojumiem, kas ļauj izņemt skaidru naudu no maksājumu konta, Posta tirgus daļa procentos no kopējā aizstājējpakalpojuma bija (13) 2,44 % 2007. gadā, 2,49 % 2008. gadā un 2,61 % 2009. gadā. Jāatzīmē, ka apjoma un vērtības izteiksmē Posta darījumu skaits un kopējā vērtība samazinājās 2007., 2008. un 2009. gadā (14), t. i., pēdējos trijos gados, par kuriem ir pieejami dati.

(29) Šī lēmuma vajadzībām un neskarot konkurences tiesību aktus, uzskata, ka šie faktori norāda uz konkurences tiešu ietekmi uz Posta darbību.

(30) Posta piedāvāto naudas pārvedumu pakalpojumu vispārīgi izmanto maksājumiem starp privātpersonām. Attiecīgie pakalpojumi ir iekšzemes maksājumu uzdevumi un starptautiski maksājumu uzdevumi, ko Posta sniedz savā vārdā, un Western Union naudas pārvedumi, kas ir pieejami gan iekšzemes, gan starptautiskiem pārvedumiem, piedāvājot reālā laika metodi naudas nosūtīšanai.

(31) Iekšzemes naudas pārvedumiem, ko Posta veic gan savā vārdā, gan Western Union vārdā, pieprasījuma iesniedzējs uzskata, ka darījums starp maksājumu kontiem ir naudas pārvedumu aizstājējs, ja maksājuma saņēmējam ir maksājumu konts. Tādējādi var uzskatīt, ka tirgus Ungārijā veiktiem maksājumiem starp kontiem ir attiecīgais produktu tirgus iekšzemes naudas pārvedumiem, kaut gan jautājumu par precīzu definīciju var atstāt neatrisinātu.

(32) Attiecīgi aprēķinātā Posta tirgus daļa bija mazāka par 1 % 2007., 2008. un 2009. gadā.

(33) Attiecībā uz starptautiskajiem naudas pārvedumiem uzskatīja, ka Posta un Western Union veiktās darbības ir tuvi aizstājēji. Turklāt maksājumus, kuru veic no maksājumu konta, uzskata par aizstājamiem produktiem, tādējādi pieprasījuma iesniedzējs uzskata, ka pārrobežu maksājumi starp maksājumu kontiem ir attiecīgais produktu tirgus. Tomēr jautājumu par precīzu definīciju var atstāt neatrisinātu.

(34) Posta tirgus daļa, ko aprēķina, pamatojoties uz iepriekš teikto, ir 0,5 % 2007., 2008. un 2009. gadā.

(35) Šī lēmuma vajadzībām un neskarot konkurences tiesību aktus, uzskata, ka šie faktori norāda uz konkurences tiešu ietekmi uz Posta darbību.

(36) Pieprasījums par atbrīvojuma piemērošanu attiecas arī uz dažām darbībām, ko Posta veic citu iestāžu vārdā, un tās ir saistītas ar dažiem finanšu pakalpojumiem, kuros Posta darbojas kā starpnieks.

(37) Pieprasījums par atbrīvojuma piemērošanu aptver starpniecību saistībā ar norēķinu kontiem un saistītiem produktiem un pakalpojumiem, t. i., pakalpojumus saistībā ar privātpersonu un mikrouzņēmumu kontiem un korporatīvo klientu bankas kontiem, kuri tiek piedāvāti kredītiestāžu vārdā, tostarp maksājumu uzdevumu pieņemšanu un nosūtīšanu izpildei, un starpniecību saistībā ar pieprasījuma noguldījumiem un termiņnoguldījumiem, kas ir saistīti ar bankas kontu.

(38) Finanšu produktus un pakalpojumus, ko Posta piedāvā kā starpnieks, nodrošina Erste Bank un OTP Bank. Posta arī piedāvā noguldījumu produktus savā vārdā.

(39) Iepriekš Komisija savā praksē (15) nodalīja privātpersonu un mikrouzņēmumu bankas darbības un korporatīvo klientu bankas darbības. Privātpersonu un mikrouzņēmumu bankas darbības ir bankas pakalpojumi privātpersonām un ļoti maziem uzņēmumiem, savukārt korporatīvo klientu bankas darbības vispārīgi aptver bankas pakalpojumus lieliem uzņēmumiem un maziem un vidējiem uzņēmumiem. Tomēr savos iepriekšējos lēmumos (16) saistībā ar privātpersonu un mikrouzņēmumu bankas pakalpojumu nozari Komisija skaidri nenoteica, vai atsevišķi privātpersonu un mikrouzņēmumu bankas produkti nozīmē atsevišķu produktu tirgu vai arī vairāki privātpersonu un mikrouzņēmumu bankas produkti var būt daļa no viena attiecīgā produktu tirgus.

(40) Attiecīgo produktu tirgu iedala pēc izplatīšanas ķēdes posma (augšupvirzīts, kas ir norēķinu kontu un saistīto produktu un pakalpojumu nodrošināšana, vai lejupējs, kas ir starpniecība saistībā ar norēķinu kontiem un saistītiem produktiem un pakalpojumiem). Attiecībā uz starpniecības darbību privātpersonu un mikrouzņēmumu maksājumu kontiem var uzskatīt, ka attiecīgais produktu tirgus ir tirgus starpniecībai privātpersonu un mikrouzņēmumu norēķinu kontiem un noguldījumu produktiem. Attiecībā uz starpniecības darbību korporatīvo klientu maksājumu kontiem var uzskatīt, ka attiecīgais produktu tirgus ir tirgus starpniecībai korporatīvo klientu norēķinu kontiem un noguldījumu produktiem. Tomēr atbilstīgi šī lēmuma 9. apsvērumam jautājumu par precīzu definīciju var atstāt neatrisinātu.

(41) Saskaņā ar pieprasījuma iesniedzēja definīciju ģeogrāfiskais tirgus ir visa Ungārija. Ungārijas Konkurences iestāde (GVH) apstiprināja, ka “šī gadījuma vajadzībām visas finanšu iestādes Ungārijā veic savu darbību valsts mērogā, un nav norāžu par reģionālām novirzēm nevienā finanšu pakalpojumu sniegšanas aspektā”. Turklāt saskaņā ar iepriekšējo Komisijas praksi (17) saistībā ar finanšu tirgiem tika uzskatīts, ka attiecīgais ģeogrāfiskais tirgus pēc savas darbības jomas ir valsts mēroga tirgus, ko nosaka dažādi konkurences apstākļi atsevišķās dalībvalstīs un nodaļu tīkla nozīme.

(42) Posta tirgus daļa, ko aprēķina, pamatojoties uz iepriekš minētajiem apsvērumiem, ir šāda: privātpersonu un mikrouzņēmumu norēķinu kontu un noguldījumu jomā – 1,45 % 2007. gadā, 1,38 % 2008. gadā un 1,51 % 2009. gadā, savukārt korporatīvo klientu norēķinu kontu un noguldījumu tirgū Posta tirgus daļa 2007., 2008. un 2009. gadā bija neievērojama (0 %). Šie skaitļi liecina, ka starpniecības minētajos finanšu pakalpojumos tirgus daļa arī ir neliela.

(43) Pārējās tirgus daļas ir citām bankām un finanšu iestādēm, uz kurām neattiecas Direktīvas 2004/17/EK noteikumi.

(44) Ungārijas Konkurences iestāde (GVH) 2009. gadā veica aptauju par privātpersonu un mikrouzņēmumu banku pakalpojumiem (18) un konstatēja, ka Ungārijā nepastāv nozīmīgi šķēršļi kontu maiņai, turklāt novērojumi liecināja, ka Ungārijā norēķinu konti tiek mainīti daudz biežāk nekā citās ES dalībvalstīs.

(45) Priekšrocības, ko rada Posta plašais tīkls, līdzsvaro tiešsaistes banku darbības nozīmīguma pieaugums.

(46) Kā liecina aptauja (19) par faktoriem, kuru ietekmē klienti izvēlas banku, vissvarīgākie faktori ir paļaušanās un uzticamība, tuvums un pieejamība (tostarp tas, cik pieejami ir līdzekļi skaidras naudas izņemšanai) un pakalpojumu kvalitāte. Šos secinājumus apstiprināja arī rezultāti, kas iegūti aptaujā (20) par finanšu pakalpojumiem un norēķinu konta pakalpojumiem. Saskaņā ar šo avotu vissvarīgākais aspekts bankas izvēlē ir izmaksas un reputācija, savukārt viegla pieeja (t. i., plašs tīkls) ir mazāk svarīgs aspekts. Turklāt klienti uzskatīja, ka svarīgs ir arī bankas pakalpojumu spektrs, īpaši plaša spektra bankas pakalpojumu pieejamība, un kvalitatīvi pakalpojumi. Ņemot vērā iepriekšteikto un neraugoties uz Posta plašo tīklu, klientiem ir svarīgi citi kritēriji (bankas reputācija, bankas pakalpojumi, pakalpojumu kvalitāte), un tie līdzsvaro bankas izvēli. Klienti, kuriem nepieciešams plašs pakalpojumu loks, atturīgi vērtēs iespēju izvēlēties pasta pakalpojumus, kuru loks nav tik plašs, vai mainīt bankas pakalpojumus pret pasta pakalpojumiem.

(47) Šī lēmuma vajadzībām un neskarot konkurences tiesību aktus, uzskata, ka šie faktori norāda uz konkurences tiešu ietekmi uz Posta darbību.

(48) Šī darbība nozīmē starpniecību trešo personu izsniegtos kredītos, Posta darbojoties kā starpniekam vairākos īpašos pakalpojumos. Posta piedāvā kredītproduktus (bez prasībām saistībā ar nodrošinājumu, ne kustamu, ne nekustamu īpašumu), ko izsniedz Erste Bank klientiem, kuri veic privātpersonu un mikrouzņēmumu darījumus, savukārt korporatīvo klientu nozarē Posta piedāvā Magyar Fejlesztesi Bank produktu un darbojas kā starpnieks vairākos īpašos pakalpojumos.

(49) Šeit minētos pakalpojumus var iedalīt dažādi, ievērojot tādus faktors kā aizņēmuma mērķis vai raksturīgais klients (patērētāji, MVU, lieli uzņēmumi vai valsts pārvaldes iestādes). Tādējādi var uzskatīt, ka starpniecība privātpersonu un mikrouzņēmumu kredītos un starpniecība korporatīvo klientu kredītos ir atsevišķi produktu tirgi.

(50) Produktu tirgu starpniecībai privātpersonu un mikrouzņēmumu kredītos pieprasījuma iesniedzējs definē kā tirgu neierobežotiem hipotekārajiem aizdevumiem un privātpersonu aizdevumiem gan Ungārijas forintos, gan ārvalstu valūtās. Tas nav pretrunā ar Komisijas iepriekšējo praksi (21), kad Komisija skaidri nenoteica, vai atsevišķi privātpersonu un mikrouzņēmumu apkalpošanas bankas produkti nozīmē atsevišķu produktu tirgu vai arī vairāki privātpersonu un mikrouzņēmumu apkalpošanas bankas produkti ir daļa no viena attiecīgā produktu tirgus.

(51) Korporatīvo klientu apkalpošanas nozarē Posta piedāvā tikai viena veida kredītproduktu uzņēmumiem. Šo produktu parasti piedāvā citas finanšu iestādes (t. i., krājaizdevu sabiedrības). Posta piedāvā šo produktu 45 norādītās darījumu veikšanas vietās, nevis visā tīklā. Pieprasījuma iesniedzējs uzskata, ka attiecīgais produktu tirgus uzņēmumu nozarē sevī ietver aizdevumus MVU, ko izsniedz kredītiestādes. Tomēr atbilstīgi šī lēmuma 9. apsvērumam jautājumu par precīzu definīciju var atstāt neatrisinātu.

(52) Ģeogrāfiskais tirgus ir visa Ungārija, ņemot vērā 41. apsvērumā minētos iemeslus.

(53) Posta tirgus daļa definētajā privātpersonu un mikrouzņēmumu kredītu tirgū bija mazāka par 0,5 % 2007., 2008. un 2009. gadā, bet tirgus daļa korporatīvo klientu kredītu tirgū minētajos gados bija neievērojama (0 %). Saskaņā ar pieejamajiem datiem Posta tirgus daļa šajos šauri definētajos tirgos ir tik maza, ka plašāk definētā tirgū Posta tirgus daļa būtu vēl mazāka.

(54) Pārējās tirgus daļas ir citām bankām un finanšu iestādēm, uz kurām neattiecas komunālo pakalpojumu direktīvas noteikumi. Pirmo triju konkurentu summētā tirgus daļa (22) 2007., 2008. un 2009. gadā bija šāda: attiecīgi 52,54 %, 51,39 % un 54,27 % privātpersonu un mikrouzņēmumu aizdevumu tirgū un attiecīgi 42,69 %, 47,36 % un 48,07 % uzņēmumu aizdevumu tirgū.

(55) Šī lēmuma vajadzībām un neskarot konkurences tiesību aktus, uzskata, ka šie faktori norāda uz konkurences tiešu ietekmi uz Posta darbību.

(56) Posta piedāvā Erste Bank Zrt. izdotas kredītkartes. Šis produkts ir standarta kredītkartes attiecībā uz to nosacījumiem un piedāvātajiem pakalpojumiem.

(57) Attiecībā uz debetkartēm Posta darbojas kā starpnieks saistībā ar tādām banku kartēm uzņēmumiem un privātpersonu un mikrouzņēmumu apkalpošanas darījumiem, kas saistītas ar norēķinu kontiem. Posta kā starpnieks nodrošina vairākus īpašus pakalpojumus, savukārt pašu pakalpojumu piedāvā Erste Bank Hungary Nyrt. Tiek piedāvātas standarta debetkartes.

(58) Maksājumu karšu pieņemšanai pasta nodaļas ir aprīkotas ar karšu pieņemšanas vietu termināļiem, kuri ļauj izņemt skaidru naudu, izmantojot banku kartes. Pieprasījuma iesniedzējs norāda, ka no klientu viedokļa tādu pašu pakalpojumu (kas ir skaidras naudas izņemšana) var saņemt, izmantojot kasiera pakalpojumus bankā vai trešo personu karšu pieņemšanas vietu termināļus vietās, kas nav pasta nodaļas, tādēļ produkti ir aizstājami.

(59) Iepriekš Komisija nodalījusi (23) divas galvenās ar maksājumu kartēm saistītās darbības: pirmkārt, karšu izdošana privātpersonām un sabiedrībām un, otrkārt, tādu tirgotāju apzināšana, kuri pieņem kartes maksājumu veikšanai. Turklāt saistībā ar maksājumu karšu izdošanu Komisija savos iepriekšējos lēmumos (24) apspriedusi iespēju nodalīt dažādu veidu kartes, bet jautājums par precīzu definīciju tā arī nav atrisināts.

(60) Šī lēmuma vajadzībām un neskarot konkurences tiesību aktus, tiks ņemti vērā trīs produktu tirgi, t. i., kredītkaršu tirgus, debetkaršu tirgus un karšu pieņemšana.

(61) Attiecībā uz tirgu karšu pieņemšanai pieprasījuma iesniedzēja definētais produktu tirgus nav tirgus, kas vispārīgi definēts iepriekšējos Komisijas lēmumos, kas minēti 59. apsvērumā. “Sākotnēji” tirgus karšu pieņemšanai ir tādu tirgotāju veidots tirgus, kuri pieņem kartes maksājumu veikšanai. Vēl viena iespēja ir, ka tirgu karšu pieņemšanai veido bankas, kuras piedāvā šādiem tirgotājiem pakalpojumus karšu pieņemšanai. Tomēr, kā apstiprinājusi Ungārijas Konkurences iestāde (GVH) (25), gadījumā ar Posta – tā kā karšu pieņemšanas vietu termināļa iekārta darbojas kā divu tādu banku bankomāts, kuru pakalpojumiem/produktiem Posta ir starpnieks – “Magyar Posta varētu būt rīkojusies pareizi, sniedzot datus par koncentrāciju, kuru pamatā ir koncentrācija saistībā ar aktīvo bankomātu skaitu”.

(62) Ģeogrāfiskā tirgus izteiksmē iepriekšējās Komisijas lietās (26) norādīts, ka maksājumu karšu tirgus darbības joma joprojām ir valsts mērogā, kaut gan tiek pieļauts, ka var pastāvēt iespējas paplašināt tirgu nākotnē. Konkrētajā gadījumā uzskata, ka ģeogrāfisko tirgu definē kā visu Ungāriju.

(63) Laikā starp 2007. un 2009. gadu Posta tirgus daļa bija mazāka par 1 % kredītkaršu tirgū, mazāka par 3 % debetkaršu tirgū un mazāka par 6 % tirgū karšu pieņemšanai atbilstīgi pieprasījuma iesniedzēja definētajiem tirgiem.

(64) Saskaņā ar Ungārijas Konkurences iestādes teikto (27) un ņemot vērā pētījumu, kuru nesen veica šī iestāde un Ungārijas centrālā banka, pavisam 24 bankas izdod debetkartes, un piecu lielāko banku tirgus daļa šajā jomā ir aptuveni 82 %. Tā pati iestāde norāda, ka kredītkaršu izdošanas tirgū koncentrācija nav tik izteikta, jo no 18 bankām, kas izdod kredītkartes, lielāko septiņu banku kombinētā tirgus daļa ir 68 %. Turklāt pieprasījuma iesniedzējs norāda, ka koncentrācijas līmenis karšu pieņemšanas nozarē ir augsts, jo trīs ceturtdaļas no kopējā bankomātu skaita ir četru banku pārziņā.

(65) Ņemot vērā Posta mazo tirgus daļu un citu banku un finanšu iestāžu klātbūtni, kas rada konkurences spiedienu uz Posta darbību, var secināt, ka šī lēmuma vajadzībām un neskarot konkurences tiesību aktus uzskata, ka šie faktori norāda uz konkurences tiešu ietekmi uz Posta darbību.

(66) Šī pakalpojumu kategorija aptver finanšu instrumentu pārdošanu un īpašu ieguldījumu produktu reklamēšanu. Piedāvātie finanšu instrumenti ir valdības vērtspapīri, Erste Befektetesi Zrt. ieguldījumu fondu apliecības, citi vērtspapīri un īpašas vienošanās par iekšuzkrājumiem Fundamenta Lakaskassza Zrt. un OTP Lakastakarekpenztar Zrt. vārdā, Posta darbojoties kā starpniekam.

(67) Iepriekšējos gadījumos Komisija nebija skaidri pateikusi, vai katrs no šādiem pakalpojumiem var būt atsevišķs produktu tirgus (28). Definīcija netiek skaidrota šajā gadījumā, jo pakalpojumi, ko Posta sniedz kā starpnieks, nerada bažas saistībā ar konkurenci neatkarīgi no tā, vai tiek apsvērta alternatīva tirgus definīcija vai ne.

(68) Attiecībā uz ģeogrāfisko darbības jomu Komisija noteikusi (29), ka lielākajai daļai tirgus segmentu ir starptautiska darbības joma, bet daži no tiem analizēti no valsts viedokļa (30). Jautājums par precīzu ģeogrāfiskā tirgus definīciju nav atrisināts, un konkrētajā gadījumā uzskata, ka ģeogrāfiskais tirgus ir Ungārija.

(69) Laikā starp 2007. un 2009. gadu Posta tirgus daļa bija mazāka par 4 % valdības vērtspapīru tirgū, robežās no 3 % līdz 9 % ieguldījumu fondu apliecību tirgū, mazāka par 2 % obligāciju tirgū un mazāka par 4 % iekšuzkrājumu vienošanās tirgū.

(70) Šī lēmuma vajadzībām un neskarot konkurences tiesību aktus, uzskata, ka šie faktori norāda uz konkurences tiešu ietekmi uz Posta darbību ieguldījumu tirgū.

(71) Posta piedāvā dzīvības apdrošināšanu Magyar Posta Eletbiztosito Zrt. vārdā un nedzīvības apdrošināšanu Magyar Posta Biztosito Zrt. vārdā.

(72) Savos iepriekšējos lēmumos (31) Komisija nodalīja trīs lielas apdrošināšanas kategorijas: dzīvības apdrošināšana, nedzīvības apdrošināšana un pārapdrošināšana. Turklāt novērojumi rāda, ka pieprasījuma pusē dzīvības un nedzīvības apdrošināšanu var sīkāk iedalīt daudzos atsevišķos produktu tirgos atkarībā no dažādajiem aptvertajiem riskiem. Attiecībā uz dzīvības apdrošināšanu Komisija savos iepriekšējos lēmumos apsvērusi šādus segmentus: privātpersonu dzīvības apdrošināšana, grupu un ar to saistītas vienības dzīvības apdrošināšana vai arī privātpersonu aizsardzība, grupu aizsardzība, privātpersonu pensijas, grupu pensijas, uzkrājumi un ieguldījumi (32). Attiecībā uz nedzīvības apdrošināšanu Komisija iepriekš cita starpā apsvērusi transportlīdzekļu apdrošināšanu, apdrošināšanu pret ugunsgrēku, transporta, veselības, īpašuma, vispārējās civiltiesiskās atbildības, nelaimes gadījumu, tiesas, nelaimes gadījumu darba vietā un kredītu apdrošināšanu (33). Tomēr piedāvājuma apsvērumu dēļ tika noteikti plašāki produktu tirgi. Jautājumu par precīzu konkrēto produktu tirgus definīciju šajā lēmumā var atstāt neatrisinātu.

(73) Komisija iepriekš arī analizējusi apdrošināšanas produktu izplatīšanu un apstiprinājusi, ka attiecīgais tirgus vai nu nedzīvības, vai arī dzīvības apdrošināšanas izplatīšanai aptver visus ārējos (t. i., trešo personu vai nepiederošus) izplatīšanas kanālus, piemēram, brokerus, aģentus un citus starpniekus (34). Tomēr jautājumu par precīzu konkrēto produktu tirgus definīciju šajā lēmumā var atstāt neatrisinātu.

(74) Attiecībā uz ģeogrāfisko tirgu Komisija savos iepriekšējos lēmumos (35) definējusi, ka tirgus dzīvības apdrošināšanai pēc savas darbības jomas ir valsts mēroga tirgus, ko nosaka valsts izplatīšanas kanāli, izveidotā tirgus struktūra, fiskālie ierobežojumi un atšķirīgas regulējuma sistēmas. Tādu pašu pieeju izmantos konkrētajā gadījumā, un uzskatīs, ka ģeogrāfiskais tirgus ir visa Ungārija.

(75) Laikā starp 2007. un 2009. gadu Posta tirgus daļa bija mazāka par 5 % (36) dzīvības apdrošināšanas produktu tirgū un mazāka par 1 % (37) nedzīvības apdrošināšanas produktu tirgū. Šie skaitļi norāda, ka apdrošināšanas starpniecības tirgus daļa arī ir maza.

(76) Minētajā laika posmā pirmo triju konkurentu kombinētā tirgus daļa bija attiecīgi 52,29 %, 51,08 % un 50,1 % dzīvības apdrošināšanas produktu tirgū un attiecīgi 54,84 %, 52,56 % un 51,66 % nedzīvības apdrošināšanas produktu tirgū.

(77) Šī lēmuma vajadzībām un neskarot konkurences tiesību aktus, uzskata, ka šie faktori norāda uz konkurences tiešu ietekmi uz Posta darbību apdrošināšanas tirgū.

IV. SECINĀJUMI

(78) Ņemot vērā 11.–77. apsvērumā izvērtētos faktorus, jāuzskata, ka Direktīvas 2004/17/EK 30. panta 1. punkta nosacījums par tiešu konkurenci Ungārijā ir izpildīts attiecībā uz šādiem pakalpojumiem: a) pakalpojumiem, kas ļauj ieskaitīt skaidru naudu maksājumu kontā; b) pakalpojumiem, kas ļauj izņemt skaidru naudu no maksājumu konta; c) naudas pārvedumu pakalpojumiem; d) starpniecību saistībā ar norēķinu kontiem un saistītiem produktiem un pakalpojumiem; e) kredītu starpniecību; f) starpniecību saistībā ar kredītiestāžu izdotām maksājumu kartēm un šādu karšu pieņemšanu; g) starpniecība ieguldījumu veikšanā un īpaša nolūka uzkrājumu veidošanā citu iestāžu vārdā; h) starpniecību saistībā ar apdrošināšanas produktiem.

(79) Tā kā nosacījums par neierobežotu piekļuvi tirgum uzskatāms par izpildītu, Direktīva 2004/17/EK nav jāpiemēro ne tajos gadījumos, kad līgumslēdzēji piešķir tiesības slēgt līgumus, kas paredzēti, lai dotu tiesības Ungārijā sniegt 78. apsvērumā minētos pakalpojumus, ne arī tad, kad tiek organizēti projektu konkursi tādas darbības veikšanai Ungārijā.

(80) Posta veiktie finanšu pakalpojumi ir pasta pakalpojumu blakuspakalpojumi, kā noteikts Direktīvas 2004/17/EK 6. panta 2. punkta b) apakšpunktā. Uz Posta veiktajiem pasta pakalpojumiem neattiecas šis pieprasījums piemērot atbrīvojumu, tādēļ arī turpmāk uz šīm darbībām attieksies Direktīvas 2004/17/EK noteikumi. Šajā saistībā jāatgādina, ka uz iepirkuma līgumiem, kas aptver vairākas darbības, attiecas Direktīvas 2004/17/EK 9. pants. Tas nozīmē: ja līgumslēdzējs ir iesaistīts “jauktā” iepirkumā, kas ir iepirkums, ko izmanto, lai atbalstītu gan tās darbības, kuras ir atbrīvotas no Direktīvas 2004/17/EK piemērošanas, gan tās, kuras nav atbrīvotas, ir jāņem vērā tās darbības, kuras paredzētas kā līguma galvenās darbības. Šāda jaukta iepirkuma gadījumā, ja mērķis galvenokārt ir atbalstīt pasta darbības, uz to attiecas Direktīvas 2004/17/EK noteikumi. Ja nav iespējams objektīvi noteikt, kura darbība paredzēta kā līguma galvenā darbība, līguma slēgšanas tiesības piešķir saskaņā ar noteikumiem, kas minēti Direktīvas 2004/17/EK 9. panta 2. un 3. punktā.

(81) Šā lēmuma pamatā ir juridiskā un faktiskā situācija no 2011. gada jūlija līdz oktobrim, kā tā ir atspoguļota Magyar Posta un Ungārijas Konkurences iestādes iesniegtajā informācijā. Lēmumu var pārskatīt, ja būtiskas juridiskas vai faktiskas izmaiņas norādīs uz to, ka situācija vairs neatbilst Direktīvas 2004/17/EK 30. panta 1. punkta piemērošanas nosacījumiem.

(82) Šajā lēmumā paredzētie pasākumi ir saskaņā ar Valsts līgumu padomdevēju komitejas atzinumu,

IR PIEŅĒMUSI ŠO LĒMUMU.

1. pants

Direktīva 2004/17/EK neattiecas uz līgumslēdzēju piešķirtiem līgumiem, kas paredzēti, lai dotu tiesības Ungārijā sniegt šādus pakalpojumus:

a) pakalpojumus, kas ļauj ieskaitīt skaidru naudu maksājumu kontā;

b) pakalpojumus, kas ļauj izņemt skaidru naudu no maksājumu konta;

c) naudas pārvedumu pakalpojumus;

d) starpniecību saistībā ar norēķinu kontiem un saistītiem produktiem un pakalpojumiem;

e) kredītu starpniecību;

f) starpniecību saistībā ar kredītiestāžu izdotām maksājumu kartēm un šādu karšu pieņemšanu;

g) starpniecību ieguldījumu veikšanā un īpaša nolūka uzkrājumu veidošanā citu iestāžu vārdā;

h) starpniecību saistībā ar apdrošināšanas produktiem.

2. pants

Šis lēmums ir adresēts Ungārijas Republikai saskaņā ar Līgumiem.

Briselē, 2011. gada 16. decembrī Komisijas vārdā – Komisijas loceklis Michel BARNIER

(1) OV L 134, 30.4.2004., 1. lpp.

(2) Skatīt 11. lpp. pieprasījumā.

(3) Piemēram, no maksājumu pakalpojumiem starptautisko maksājumu uzdevumu pasta pakalpojumus sniedz tikai 328 pasta nodaļas un Western Union naudas pārvedumu pakalpojumu, darbojoties kā starpnieki, piedāvā 1 024 pasta nodaļas. No pakalpojumiem, kurus sniedz citu iestāžu vārdā, Posta starpniecību saistībā ar kredītkartēm un ieguldījumiem obligācijās, kā arī dažus apdrošināšanas produktus piedāvā tikai 343 nodaļas, OTP Bank norēķinu kontu produktus privātpersonām un mikrouzņēmumiem piedāvā 244 pasta nodaļas, bet korporatīvo kreditēšanu piedāvā tikai 45 nodaļas.

(4) Eiropas Centrālās bankas izdevums “Payment and Securities settlement systems in the European Union: non-euro area countries – Hungary” (Maksājumu un vērtspapīru norēķinu sistēmas Eiropas Savienībā: valstis, kas nav eurozonas dalībnieces, – Ungārija), 2007. gada augusts.

(5) Eiropas Parlamenta un Padomes 2007. gada 13. novembra Direktīva 2007/64/EK par maksājumu pakalpojumiem iekšējā tirgū, ar ko groza Direktīvas 97/7/EK, 2002/65/EK, 2005/60/EK un 2006/48/EK un atceļ Direktīvu 97/5/EK, OV L 319, 5.12.2007., 1. lpp.

(6) GfK Hungaria izdevums “Internet banking continues to gain ground” (Internetbankas pakalpojumi turpina iesakņoties), 2010. gada 3. novembris, http://www.gfk.com/imperia/md/content/gfk_hungaria/pdf/press_h/2010/press_2010_11_03_h.pdf

(7) Angļu valodā tiek izmantots termina Automated Teller Machine saīsinājums ATM.

(8) Attiecīgo tirgus daļu aprēķināja, ņemot vērā darījumu kopējo vērtību. Skatīt 34. lpp. pieprasījumā.

(9) Skatīt 32. lpp. pieprasījumā.

(10) Ungārijas centrālās bankas pētījums “Nothing is Free: a survey of the social costs of the main payment instruments in Hungary” (Nekas nav par velti: pētījums par galveno maksāšanas līdzekļu sociālajām izmaksām Ungārijā), autori Dr. Aniko Turjan, Eva Diveki, Eva Keszy-Harmath, Gergely Koczan, Kristof Takacs, publicēts 2011. gadā izdevumā Occasional Paper 93

(11) Skatīt 35. un 36. lpp. pieprasījumā.

(12) Angļu valodā tiek izmantots termina Point of Sale saīsinājums POS.

(13) Attiecīgo tirgus daļu aprēķināja, ņemot vērā darījumu kopējo vērtību. Skatīt 36. lpp. pieprasījumā.

(14) Skatīt 35. un 36. lpp. pieprasījumā.

(15) Lieta COMP/M.5384, BNP PARIBAS/FORTIS, 3. lpp.

(16) Lieta COMP/M.4844, Fortis:ABN AMRO Assets.

(17) Lieta COMP/M.2225, FORTIS/ASR, 3. lpp., COMP/M.5075, Vienna Insurance Group/Erste Bank Versicherungssparte, un COMP/M.5384, BNP PARIBAS/FORTIS, 15. lpp.

(18) Switching in case of certain financial products for retail and small entrepreneurial clients – Sector Inquiry – final Report, 2009. gada 5. februāris, GVH (Ungārijas Konkurences iestāde). GVH veica minēto pētījumu par to, kā tiek mainīti bankas produkti, par laikposmu 2002.–2006. gads.

(19) Switching in case of certain financial products for retail and small entrepreneurial clients – Sector Inquiry – final Report, 2009. gada 5. februāris, GVH (Ungārijas Konkurences iestāde) un ar to saistītais pamatpētījums “Information and experience related to switching between banks”, klientu tirgus analīzes kopsavilkums, Millward Brown, 2006. gada septembris.

(20) Ipsos: Finanacial services, current account services, Summary of the survey of retail customers (Finanšu pakalpojumi, norēķinu konta pakalpojumi, privātpersonu un mikrouzņēmumu apkalpošanas darījumu klientu aptaujas kopsavilkums), 2009. gada janvāris.

(21) Lieta COMP/M.4844, Fortis/ABN AMRO Assets.

(22) Saskaņā ar pieprasījuma iesniedzēja 2011. gada 2. septembra vēstulē norādīto papildinformāciju.

(23) Lieta COMP/M.5241, American Express/Fortis/Alpha Card.

(24) Lieta COMP/M.3894, Unicredito/HVB; COMP/M.2567, Nordbanken/Postgirot; COMP/M.3740, Barclays Bank/Foerenngssparbanken/JV, COMP/M.4844, Fortis/ABN AMRO Assets, COMP/M.5241, American Express/Fortis/Alpha Card.

(25) GVH15.9.2011. sniegtā atbilde uz Komisijas 8.8.2011. vēstuli, kurā tā prasa sniegt informāciju.

(26) Lieta COMP/M.3740, Barklays Bank/Foereningssparbanken/JV un COMP/M.2567, Nordbanken/Postgirot.

(27) GVH15.9.2011. atbilde uz Komisijas 8.8.2011. vēstuli, kurā tika pieprasīta papildinformācija.

(28) Lieta COMP/M.3894, Unicredito/HVB, COMP/M.5384, BNP Paribas/FORTIS.

(29) Lieta COMP/M.2225, Fortis/ASR, COMP/M.1172, Fortis AG/Generale Bank.

(30) Lieta COMP/M.4155, BNP Paribas/BNL.

(31) Lieta COMP/M.4284, AXA/Winterhur, COMP/M.5384, BNP Paribas/FORTIS.

(32) Lieta COMP/4047, Aviva/Ark life, COMP/M.4284, Axa/Winterthur, COMP/M.4701, Generali/PPF Insurance Business.

(33) Lieta COMP/M.4284, Axa/Winterthur, COMP/M.4701, Generali/PPF Insurance Business, COMP/M.2676, Sampo/Vama/IF Holding/JV.

(34) Lieta COMP/M.4284, AXA/Winterthur, COMP/M.4844, Fortis/ABN AMRO Assets.

(35) Lieta COMP/M.5075, Vienna Insurance Group/Erste Bank Versicherungssparte, COMP/M.4844, Fortis/ABN AMRO Assets.

(36) Tirgus daļu aprēķina, pamatojoties uz prēmiju ieņēmumiem.

(37) Sk. 36. zemsvītras piezīmi.